REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/267-15

19. jun 2015. godine

B e o g r a d

ZAPISNIK

52. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 19. JUNA 2015. GODINE

Sednica je počela u 11,15 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Radmilo Kostić, Dragoljub Zindović, Olivera Pešić, Suzana Šarac, Dejan Radenković, Ivan Jovanović, Momo Čolaković, dr Milorad Mijatović i Zoltan Pek.

 Sednici su prisustvovali Aleksandar Marković, zamenik Miloša Tošanića, Goran Mladenović, zamenik Gorana Kovačevića, Zoran Bojanić, zamenik Nikole Jolovića i Mirko Čikiriz, zamenik Žike Gojkovića.

 Sednici nisu prisustvovali Dušica Nikolić, Vojislav Vujić i Đorđe Stojšić, niti njihovi zamenici.

 Na poziv predsednika Odbora, sednici su prisustvovali predstavnici Ministarstva finansija: Nataša Kovačević, pomoćnik ministra, Anastasija Tanja Đelić, viši savetnik i Sonja Nikolić, viši savetnik.

 Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika 51. sednice Odbora -

 1. Razmatranje Predloga zakona o izmenama i dopunama Zakona o akcizama, koji je podnela Vlada (broj 43/1593/14 od 11. juna 2015. godine), u načelu.

 Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik 51. sednice Odbora.

 **Prva tačka dnevnog reda**: Razmatranje Predloga zakona o izmenama i dopunama Zakona o akcizama, koji je podnela Vlada (broj 43/1593/14 od 11. juna 2015. godine), u načelu.

 Nataša Kovačević, pomoćnik ministra, predstavila je Predlog zakona o izmenama i dopunama Zakona o akzicama, obrazložila razloge za njegovo donošenje i rešenja koja se predlažu.

 Predloženim izmenama i dopunama Zakona o akcizama predmet oporezivanja proširuje se na električnu energiju za krajnju potrošnju, tečnost za punjenje elektronskih cigareta i nesagorevajući duvan. Takođe, predviđa se više izuzetaka od obaveze plaćanja akcize na električnu energiju koje se ostvaruje pod uslovom reciprociteta i na osnovu potvrde ministarstva nadležnog za spoljne poslove, kao i na električnu energiju koja se koristi za proizvodnju električne energije, za proizvodnju uglja u rudnicima i površinskim kopovima i električnu energiju koja se koristi za obezbeđivanje sistemskih usluga, balansiranje sistema i obezbeđivanje sigurnog rada prenosnog i distributivnog sistema. Stopa plaćanja akcize koja se predlaže iznosi 7,5% na osnovicu za obračun akcize na električnu energiju koju čini cena električne energije u koju se uračunavaju svi troškovi koji su direktno vezani za isporučenu električnu energiju, dok se akciza obračunava na osnovu izdatih računa, odnosno obračuna potrošnje električne energije za sopstvene potrebe, u obračunskom periodu, odnosno kalendarskom mesecu u kojem je izvršeno očitavanje potrošnje električne energije. S obzirom da je primećen značajan rast uvoza tečnosti za elektronske cigarete, uvođenje akcize u iznosu od 4,00 RSD po mililitru, može biti značajan izvor prihoda u budućnosti. Kako nesagorevajući duvan još uvek nije prisutan na tržištu Republike Srbije, blagovremeno regulisanje akciznog oporezivanja ovih proizvoda, otvara mogućnost uvođenja novih duvanskih proizvoda u proivodnju domaćih fabrika, a time i primene novih proizvodnih tehnologija, čime se podstiče izvozni potencijal. Takođe, predloženim izmenama i dopunama daje se osnov za donošenje podzakonskog akta kojim će se propisati bliži uslovi, način i postupak obračunavanja i plaćanja akcize na električnu energiju i predviđa da se zakon primenjuje na potrošnju električne energije ostvarenu počev od 1. avgusta 2015. godine.

 Predloženim izmenana vrši se delimična harmonizacija akcizne politike sa propisima EU, odnosno sa Direktivom o restruktuiranju osnova Zajednice za oporezivanje energenata i električne energije 2003/96/EZ, kojom je propisano da je električna energija obavezan predmet oporezivanja akcizom, i to ona energija, koja se isporučuje krajnjim kupcima, što obuhvata sektore industrije sa energetikom (bez elektroprivrede), građevinarstvo, saobraćaj, javne i komercijalne delatnosti, domaćinstva i poljoprivredu, da se akciza ne plaća na električnu energiju koja predstavlja sopstvenu potrošnju električne energije, koja je upotrebljena za proizvodnju električne i toplotne energije, kao i za obezbeđenje elektroenergetskog sistema, kao i da ista predviđa oslobođenje od akciza i kada je to propisano međunarodnim ugovorom.

 U nastavku izlaganja predstavnik Ministarstva je istakla da se donošenjem predloženog zakona omogućava fiskalna konsolidacija predviđena ugovorom sa MMF-om čime se postiže, kako stabilniji priliv sredstava od akciza u republički budžet, tako i ekonomičnija potrošnja električne enrgije. Propisivanjem akcize na električnu energiju po stopi od 7,5 na cenu električne energije, obezbediće se prihod u republičkom budžetu od 17 milijardi na godišnjem nivou, odnosno 5,4 milijarde dinara do kraja 2015. godine.

 U diskusiji su učestvovali: Ivan Jovanović, Veroljub Arsić i Nataša Kovačević.

 Ivan Jovanović, zamenik predsednika Odbora, izneo je primedbu predstavnicima Ministarstva finansija da predlog zakona nije dobro pripremljen. Ukazao je da se Direktiva 2003/96/EZ na koju se predlagač zakona poziva u obrazloženju, odnosi na električnu energiju za pogon automobila, kao i da predloženi zakon ne zadovoljava kriterijum za oporezivanje od 0,5 do 1 evra po MWh koji predviđa ova direktiva, zbog čega se ne mogu prihvatiti argumenti da se predloženim zakonom vrši usklađivanje sa istom, i pozvao Ministarstvo da povuče predloženi zakon.

 Veroljub Arsić, predsedik Odbora, postavio je pitanje visine povećanja cene električne energije u nominalnom iznosu u odnosu na sadašnju cenu električne energije, kao i da li se akciza određuje u odnosu na maloprodajnu cenu električne enregije.

 Predstavnica Ministarstva je potvrdila navode Ivana Jovanovića da akciza omogućava minimalno povećanje cene struje po MWh, kao i da predloženim zakonom nije izvršeno potpuno usaglašavanje sa zakonodavstvom EU, već postepeno usaglašavanje. U nastavku izlaganja, pojasnila je da nominalni iznos povećanja cene električne energije u odnosu na sadašnju cenu električne energije zavisi od potrošnje i da se akciza određuje u odnosu na maloprodajnu cenu električne enrgije, ali bez PDV-a.

 Na predlog predsednika, Odbor je većinom glasova (12 za, 1 protiv, uzdržanih nije bilo), odlučio da predloži Narodnoj skupštini da prihvati Predlog zakona o izmenama i dopunama Zakona o akcizama, koji je podnela Vlada.

\*

\* \*

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o akcizama, koji je podnela Vlada, u načelu.

 Za izvestioca Odbora na sednici Narodne skupštine određen je član odbora dr Milorad Mijatović.

\*

\* \*

 U nastavku sednice, predsednik Odbora obavestio je članove i zamenike članova Odbora da je Radna grupa za uvođenje i razvoj Portala za nadzor nad javnim finansijama, koju je Odbor obrazovao na 42. sednici održanoj 18. februara 2015. godine, i zvanično počela sa radom 1. juna 2015. godine. Kako bi Radna grupa mogla efikasnije da radi i odobrava operativne radnje koje će se preduzimati u postupku uvođenja i razvoja Portala za nadzor nad javnim finansijama, predložio je da Odbor Radnoj grupi dâ potrebno ovlašćenje i obaveže je da jednom mesečno informiše Odbor o svojim aktivnostima.

 Na predlog predsednika, Odbor je većinom glasova odlučio da dâ ovlašćenje Radnoj grupi za uvođenje i razvoj Portala za nadzor nad javnim finansijama, da odobrava operativne radnje koje će se preduzimati u postupku uvođenja i razvoja Portala za nadzor nad javnim finansijama.

 Predsednik odbora podsetio je članove i zamenike članova Odbora na zajedničku radionicu koju organizuje Državna revizorska institucija za članove Odbora, odnosno Pododbora za razmatranje izveštaja o obavljenim revizijama Državne revizorske institucije i predstavnike medija 3. i 4. jula u Vrdniku. Kako je prema Agendi koja je dostavljena na početku sednice predviđeno da se vodi diskusija o merama koje Narodna skupština preduzima po izveštajima o reviziji, dogovoreno je da će prof. dr Vladimir Marinković, predsedavajući Pododbora održati kratko izlaganje na ovu temu.

\*

\* \*

 Sednica je završena u 11,45 časova.

 Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić,s.r.